
Vertikális gradiensek hatása a Faye-anomáliákra

Kulcsszavak: gradiens;gravimetria; gravitációs anomáliák
A Föld gravitációs erőterének pontos ismerete és modellezése alapvető fontosságú a geodézia és geofizika különféle alkalmazási területein. A nehézségi rendellenességek térbeli változásai jelentős információkat hordoznak a földkéreg sűrűségeloszlásáról és geológiai szerkezetéről. Ezen anomáliákat általában a geoidra vonatkoztatjuk, amihez méréseinket különböző redukciókkal kell ellátni, amelyek közé tartozik a szabadlevegő- redukció. Ehhez a vertikális gradiens értékére van szükségünk, amit általában annak normál értkével helyettesítünk, és a különböző gravitációs anomáliák számításához azt használjuk. A vertikális gradiensekről kevés mérési adat áll rendelkezésre, továbbá térben rendkívül gyorsan változik. Mérések hiányában ennek értékét a nehézségi erőtér modellezésével állíthatjuk elő. Egy gömbi radiális bázisfüggvényekkel létrehozott modell alapján a nehézségi erőtérre vonatkozóan bármilyen mennyiség modellezhető, többek között a vertikális gradiens is. Ezzel a módszerrel a globális geopotenciál modelleknél nagyobb fokszámig modellezhető a nehézségi erőtér. Míg a legrészletesebb globális geopotenciál modellek jellemző fokszáma 2190, addig gömbi radiális bázisfüggvényekkel a rendelkezésre álló adatok alapján kb. 6500-ig növelhető a fokszám. Dolgozatom célja egy ilyen modell segítségével a vertikális gradiensek magyarországi eloszlásának meghatározása, majd ennek használata geoidi nehézségi rendellenességek meghatározásához.



